[Video] Mbalula: ‘Misdadigers het te veel regte’Fikile Mbalula. Foto: Flickr/GovernmentZA “Een van die goed wat ons in ons land opgemerk het, is dat misdadigers te veel regte het. Na my mening het jy jou regte as ŉ landsburger verbeur die oomblik wat jy besluit het om ŉ misdadiger te wees wat by kriminele aktiwiteite betrokke is,” het Mbalula Dinsdag tydens ŉ mediakonferensie gesê, kort nadat hy die jongste misdaadstatistieke in die parlement voorgehou het. Die minister, wat voorheen ook wenkbroue laat lig het toe hy gesê het die polisie moet misdadigers dwing om hul eie urine te drink, het gesê gemeenskappe kla op ŉ daaglikse basis dat misdadigers te maklik vrygelaat word nadat hulle in hegtenis geneem is. Mbalula het gesê mislukkings in die groter strafregstelsel lei daartoe dat misdadigers “herwin” word terug in gemeenskappe in. “Ek weet ons is ŉ grondwetlike land en nie ŉ piesangrepubliek nie, maar wat belangrik is, is dat ons misdadigers vasvat met betrekking tot hul misdaadrekords.” Mbalula het gesê daar is ŉ persepsie onder Suid-Afrikaners dat die polisie nie hul werk doen nie. Volgens hom sal dié persepsie net verander indien daar op bestuursvlak stabiliteit in die polisie kom en sodra dienslewering by polisiestasies verbeter. Die pos van nasionale polisiekommissaris is vakant sedert Riah Phiyega in 2015 geskors is. Die posisie van permanente hoof van die Valke is ook vakant. Mbalula het die feit dat die pos vir hoof van die misdaadintelligensie-eenheid ook vakant is betreur, omdat dit hierdie eenheid ook verswak. Die minister het gesê sy versoek dat die weermag op sekere plekke waar hoë vlakke van misdaad voorkom ontplooi word, word deur die presidensie oorweeg. Volgens Mbalula sal pres. Jacob Zuma die groen lig gee indien die weermag ontplooi sal word. Mbalula het gesê indien dit goedgekeur word, sal die weermag in misdaad-gevaarpunte in Gauteng, die Wes-Kaap en KwaZulu-Natal ontplooi word. Die drie provinsies is onder dié waar die meeste moorde in die afgelope boekjaar voorgekom het. In Gauteng, Suid-Afrika se digbevolkste provinsie, is 4 101 moorde in die 2016/17 finansiële jaar aangeteken, ŉ styging van 6,7%. In KwaZulu-Natal is 4 014 moorde aangeteken (ŉ styging van 2,2%) en in die Wes-Kaap is die vierde meeste moorde aangeteken – altesaam 3 311, ŉ styging van 2,7%.